  Виталий Пронин Люкаськылӥз "Удмурт Кенеш" огазеяськонлэн исполкомез. Нырысь ик вераськон мынӥз элькун Герд лыдӟонъёс пумысен. Туэ соос ортчозы 21-тӥзэ. Быдэс элькунысьтымы куноосты пумитаны дасясько вавожъёс - ӵапак со палъёсын вордӥськиз удмурт азьветлӥсьмы Кузебай Герд.15-тӥ тулыспалэ Вавож культурая юртэ 300-лэсь уно адямиос люкаськозы: пӧртэм тодосчиос, гожъяськисьёс, дышетӥсьёс но пиналъёс, К. Герд нимо премилэн лауреатъёсыз. Дано удмурт адямиос лыдӟозы докладъёс удмурт калыклэн тодмо пиез сярысь. Отысен ик адӟыны луоз «Гердлы - 120» флешмобын лэсьтэм видеороликез.Герд лыдӟонъёсысен ӟеч сямъя сӥё-дано пусъёзы К. Герд нимо премилэсь выльёссэ лауреатъёссэ: Надежда Пахомоваез но Вениамин Ившинэз.- Вавожъёс рос-прос дасясько ини, - шуиз «Удмурт Кенешлэн» тӧроез Татьяна Ишматова. - Вань лыктэмъёсыз соос малпало люкыны 3 группаослы но нуллыны экскурсие ёросысьтызы огаз хозяйствое.К. Гердлэсь сяна, туэ асьмеос пусъёмы на юбилейзэ нырысетӥ удмурт нылкышно кылбурчилэсь Ашальчи Окилэсь. - Бадӟым ужрад чакласькомы ортчытыны кылбурчилэн вордӥськем нуналаз - 4-тӥ апреле - вордскем Грак ёросаз, - ивортӥз Т. Ишматова.Озьы ик та вакытэ дасяськон уж мынэ 18-тӥ куартолэзе Елабугаын ортчоно конференцилы. Со сӥземын луоз Россиысь удмуртъёслэн нырысетӥ ӧтчамзы дырысен 100 ар тырмонлы.Та ваньмыз ужрадъёс пыртэмын огъя планэ, соин Татьяна Ишматова но «Мынам Удмуртие» ТРК-ысь анай кылъя передачаос понна кыл кутӥсь Сергей Касаткин тодматозы Россиысь Фин-угор калыкъёслэн ассоциацизылэн президиумаз пырисьёсты. Россиысь АФУН-лэн президиумез люкаськоз Марий Эллэн шоркараз - Йошкар-Олаын - 16-тӥ тулыспалэ. Отын фин-угор азьветлӥсьёс асьсэ ужрадъёссы сярысь ивортозы, кылем арын ужамзылы йылпумъянъёс лэсьтозы, калыкъёсмы азьын сылӥсь лэчыт ужпумъёсты сэрттон пумысен кенешозы.Елена Рябина  